Jette Lundbo Levy
Jette Lundbo Levy, f. 1940, dansk litteraturforsker, lektor ved Københavns Universitet. Hendes evne til i en personlig, essayistisk stil at forbinde samfundsengagement, feminisme og æstetisk følsomhed blev en vigtig inspirationskilde for kvindelitteraturforskningen.
I De knuste spejle (1976) analyseres beskrivelsen af kvinderollen i nyere dansk kvindelitteratur, og i hovedværket Dobbeltblikket (1981) om Victoria Benedictssons forfatterskab formuleres den centrale tese om den kvindelige forfatters dobbeltblik på sit eget køn: Hun må forsøge at forene sine personlige erfaringer med det patriarkalske samfunds kvindebillede.